ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση κανονισμού του Ευρωπαϊκού Κοινοβουλίου και του Συμβουλίου σχετικά με την προαγωγή της ισότητας των φύλων στη συνεργασία για την ανάπτυξη

2003/0176 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση κανονισμού του Ευρωπαϊκού Κοινοβουλίου και του Συμβουλίου σχετικά με την προαγωγή της ισότητας των φύλων στη συνεργασία για την ανάπτυξη

1- ΙΣΤΟΡΙΚΟ

Ημερομηνία υποβολής της πρότασης στο ΕΚ και στο Συμβούλιο (έγγραφο COM(2003)465 τελικό - 2003/0176COD): // 30 Ιουλίου 2003.

Ημερομηνία διατύπωσης γνώμης του Ευρωπαϊκού Κοινοβουλίου, σε πρώτη ανάγνωση: // 18 Δεκεμβρίου 2003.

Ημερομηνία πολιτικής συμφωνίας του Συμβουλίου (με ομοφωνία): // 26 Ιανουάριος 2004.

Ημερομηνία έγκρισης της κοινής θέσης: // 19 Φεβρουάριος 2004.

2- ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στόχος της πρότασης είναι η αντικατάσταση του κανονισμού (EΚ αριθ. 2836/98) του Συμβουλίου για την ένταξη των θεμάτων φύλου στη συνεργασία για την ανάπτυξη, η ισχύς του οποίου έληξε στις 31 Δεκεμβρίου 2003. Η πρόταση της Επιτροπής συνδέεται στενά με τους πολιτικούς στόχους του Προγράμματος Δράσης της Τέταρτης Παγκόσμιας Διάσκεψης για τις γυναίκες και το στόχο της Διάσκεψης Κορυφής του ΟΗΕ για τη Χιλιετία, και ενισχύει τη στρατηγική στον τομέα των φύλων με την υποστήριξη ειδικών δράσεων για την ενίσχυση του ρόλου των γυναικών.

3- ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

3.1. Εξέταση των τροπολογιών που πρότεινε το Κοινοβούλιο κατά την πρώτη ανάγνωση

Στη σύνοδο ολομέλειας της 17ης Δεκεμβρίου 2003, η Επιτροπή κατέστησε σαφές ότι θα αποδεχόταν όλες τις τροπολογίες με εξαίρεση μία (τροπολογία 21 στο άρθρο 11 παράγραφος 1), δεδομένου ότι ενίσχυαν και αποσαφήνιζαν το κείμενο του κανονισμού χωρίς να μεταβάλλουν τους κύριους στόχους. Από τις αρχές Ιανουαρίου, η Επιτροπή ενημέρωσε προφορικά το Συμβούλιο για τη θέση της επί των τροπολογιών του ΕΚ και δήλωσε ότι η πρότασή της πρέπει στο εξής να εξεταστεί όπως τροποποιήθηκε.

3.1.1. Τροπολογίες που έγιναν πλήρως αποδεκτές από την Επιτροπή και ενσωματώθηκαν στην κοινή θέση

Τροπολογία 1 - αιτιολογική σκέψη 2 (νέα): τονίζει το τρέχον επίπεδο φοίτησης των κοριτσιών στα σχολεία.

Τροπολογία 2 - αιτιολογική σκέψη 13: υπογραμμίζει το ρόλο των φύλων ως οριζόντιο ζήτημα από χρηματοδοτική άποψη.

Τροπολογία 3 - άρθρο 3: διευρύνει τις διεθνείς αναφορές στη Σύμβαση για την εξάλειψη κάθε μορφής διακρίσεων εις βάρος των γυναικών και στην Τέταρτη Παγκόσμια Διάσκεψη για τις γυναίκες που πραγματοποιήθηκε στο Πεκίνο.

Τροπολογία 4 - άρθρο 3 στοιχείο α): υπογραμμίζει την έννοια «όλων των ηλικιών» στην ενσωμάτωση της ισότητας των φύλων.

Τροπολογία 5 - άρθρο 4 παράγραφος 1 στοιχείο α): διευρύνει τον κατάλογο των έργων που πρέπει να υποστηριχθούν. Οι τομείς προώθησης είναι η υγεία, η κατάρτιση (επιπλέον της εκπαίδευσης), η πρόσβαση σε οικονομικές και κοινωνικές δραστηριότητες, η απασχόληση και οι υποδομές και η συμμετοχή των γυναικών στη διαδικασία λήψεως πολιτικών αποφάσεων.

Τροπολογία 6 - άρθρο 4 παράγραφος 1 στοιχείο β): ενισχύει το αναλυτικό πλαίσιο του κανονισμού.

Τροπολογία 7 - άρθρο 4 παράγραφος 1 στοιχείο γ): προστίθεται η διάσταση των δικτύων εταίρων.

Τροπολογία 8 - άρθρο 4 παράγραφος 1 στοιχείο δ): υπογραμμίζεται ο ρόλος των εταίρων στις συμμετέχουσες χώρες.

Τροπολογία 9 - άρθρο 4 παράγραφος 2 στοιχείο β): εισάγεται η εκπαίδευση και η κοινωνία της πληροφορίας στο πλαίσιο της τεχνικής βοήθειας.

Τροπολογία 10 - άρθρο 4 παράγραφος 3 στοιχείο β): αποσαφηνίζεται ο ρόλος των δαπανών λειτουργίας.

Τροπολογία 11 - άρθρο 5 στοιχείο β): ενισχύεται ο ρόλος των στρατηγικών εταιρικών σχέσεων.

Τροπολογία 12 - άρθρο 5 στοιχείο ε): εισάγεται μια σειρά πολιτικών για την προαγωγή συνεργιών, ειδικότερα, τα προγράμματα HIV/AIDS, τα μέτρα για την καταπολέμηση της βίας, η κατάρτιση των γυναικών όλων των ηλικιών, τα ανθρώπινα δικαιώματα, η πρόληψη των συγκρούσεων, ο εκδημοκρατισμός και η συμμετοχή των γυναικών στη διαδικασία λήψης αποφάσεων πολιτικού, οικονομικού και κοινωνικού χαρακτήρα.

Τροπολογία 13 - άρθρο 5 στοιχείο στ) (νέο): εστιάζεται στη σχέση της διάστασης του φύλου με τους έξι αναπτυξιακούς τομείς προτεραιότητας.

Τροπολογία 14 - άρθρο 5 στοιχείο ζ) (νέο): ενισχύονται οι δεσμοί με την εκπαίδευση.

Τροπολογία 15 - άρθρο 6 παράγραφος 3 (νέα): υπογραμμίζεται η σημασία των δαπανών λειτουργίας σε σχέση με τις διοικητικές δαπάνες.

Τροπολογία 16 - άρθρο 7 παράγραφος 1 στοιχείο β) (παλαιό): διαγράφεται περιττό εδάφιο.

Τροπολογία 17 - άρθρο 7 παράγραφος 1 στοιχείο β) (νέα): υπογραμμίζεται ο ρόλος των βασικών οργανώσεων και των ενώσεων γυναικών.

Τροπολογία 18 - άρθρο 7 παράγραφος 1 στοιχείο γ) (νέο): δημιουργείται σχέση μεταξύ της ανάπτυξης του ιδιωτικού τομέα και της ισότητας των φύλων.

Τροπολογία 20 - άρθρο 10 παράγραφος 3 (νέα): προτείνει στην Επιτροπή να λάβει υπόψη τις εμπειρίες των διαφόρων μερών στον τομέα της ισότητας των φύλων.

Τροπολογία 23 - άρθρο 10 παράγραφος 2: προτείνει στην Επιτροπή να διοργανώνει τακτικά συζητήσεις σχετικά με την ισότητα των φύλων κατά τις συνεδριάσεις με τα κράτη μέλη και τις χώρες εταίρους.

3.1.2. Τροπολογίες που δεν περιλαμβάνονται στην κοινή θέση

Η τροπολογία 21 του Κοινοβουλίου στο άρθρο 11 παράγραφος 1 δεν περιλαμβάνεται στην κοινή θέση. Με την τροπολογία ζητείται αύξηση σε 11 εκατ. ευρώ της συνολικής προβλεπόμενης χρηματοδότησης των 9 εκατ. ευρώ για 3 έτη (όπως προτείνεται από την Επιτροπή). Ο προτεινόμενος κανονισμός αναμένεται να διαδραματίσει καταλυτικό ρόλο στη συγκέντρωση άλλων πόρων για την ενσωμάτωση της ισότητας των φύλων στη συνεργασία για την ανάπτυξη. Σ' αυτή την προοπτική, δεν αιτιολογείται η αύξηση του προϋπολογισμού κατά 2 εκατ. ευρώ. Εξάλλου, δεν υπάρχουν άλλοι διαθέσιμοι χρηματοδοτικοί πόροι. Η Επιτροπή δεν μπορεί να αποδεχθεί αυτή την τροπολογία.

3.2 Κοινή θέση του Συμβουλίου

Το κείμενο της κοινής θέσης επαναλαμβάνει πιστά τη θέση της Επιτροπής. Είναι αποδεκτό από την Επιτροπή εφόσον ακολουθεί σε μεγάλο βαθμό την ουσία της αρχικής πρότασης της Επιτροπής και λαμβάνει υπόψη τις τροπολογίες που προτάθηκαν από το Κοινοβούλιο και έγιναν πλήρως αποδεκτές από την Επιτροπή.

4- ΣΥΜΠΕΡΑΣΜΑ

Η Επιτροπή θεωρεί ότι το κείμενο της κοινής θέσης αποτελεί καλή βάση για κανονισμό του Ευρωπαϊκού Κοινοβουλίου και του Συμβουλίου.

Επομένως, η προτεινόμενη κοινή θέση είναι αποδεκτή για την Επιτροπή.